OBH 6163/1996.
Az állampolgári jogok országgyűlési biztosa általános helyettesének jelentése
Ügyintéző: dr. Zséger Barbara
Az eljárás megindulása

Panaszos beadvánnyal fordult az Alkotmánybírósághoz, melyben sérelmezte, hogy az önkormányzat nem részesíti a mozgáskorlátozottaknak járó közlekedési támogatásban. Az Alkotmánybíróság hatáskör hiányában a panaszt áttette hivatalomhoz.

A megállapított tényállás

Panaszos beadványa nem tartalmazott kellő információt, ezért megkerestem további adatok, dokumentumok megismerése céljából. Kétszeri megkeresésemre, melyben a hatáskört alátámasztó határozatok megküldését kértem választ nem kaptam.

Tájékoztatást kértem az érintett helyi önkormányzattól arra vonatkozóan, hogy panaszos milyen szociális ellátásokban részesül, mely kérelmeit utasították el és kap-e közlekedési támogatást. 

Az önkormányzat válaszában tájékoztatott, hogy panaszos 1996-ban két alkalommal átmeneti segélyt kapott és közlekedési támogatásban is részesült. 1997 folyamán közlekedési támogatás iránt nem adott be kérelmet, közgyógyellátási igazolvánnyal rendelkezik, ezen kívül az önkormányzat tűzifával és szociális étkeztetéssel segíti.

Az ügy jogszabályi háttere

1993. évi III. törvény a szociális igazgatásról és szociális ellátásokról

"25. § (1) A jogosult részére jövedelme kiegészítésére, pótlására pénzbeli szociális ellátás nyújtható.
...
(3) A települési önkormányzat szociális rászorultság esetén – a szociális alapellátás keretében – a jogosult számára munkanélküliek jövedelempótló támogatását, rendszeres szociális segélyt, lakásfenntartási támogatást, ápolási díjat, átmeneti segélyt állapít meg e törvényben, valamint az önkormányzat rendeletében meghatározott feltételek szerint (a továbbiakban: szociális rászorultságtól függő pénzbeli ellátások)."

Érintett alkotmányos jog

Alkotmány 70/E. §

"(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai 

A szociális ellátórendszer kialakítása és működtetése az állam feladata, erre vonatkozóan alkotmányos kötelezettség terheli. Az államnak az ellátások kialakításánál azonban figyelemmel kell lennie a nemzetgazdaság teherbíró képességére is. Önmagában az, hogy a kialakított ellátási rendszer milyen típusú támogatásokat tartalmaz, nem vezethet alkotmányos visszássághoz. Panaszos szociális biztonsághoz való joga nem sérül, hiszen az önkormányzat lehetőségeihez képest támogatja.

Alkotmányos visszásság hiányában ajánlástételi jogommal nem élek.

Budapest, 1997. november 18.

Dr. Polt Péter